Paterna acull aquest dijous unes jornades contra la violència de gènere
19/06/2018

# Paterna acull aquest dijous unes jornades contra la violència de gènere

[![Paterna acull aquest dijous unes jornades contra la violència de gènere](/images/noticias/2018/06/violencia-genero-gr.jpg)](/images/noticias/2018/06/violencia-genero-gr.jpg)

19.06.2018

Les ponències tindran lloc el dijous 21 de juny a la vesprada en el Gran Teatre Antonio Ferrandis

La Policia Local de Paterna, amb la col·laboració de la Policia Nacional i els Serveis Socials de l'Ajuntament, ha organitzat per a dijous que ve 21 de juny a la vesprada, unes jornades contra la violència de gènere i que comptarà amb xarrades d'especialistes de diferents àmbits com la sanitat, l'educació, el dret, policia o serveis socials.

Tal com ha explicat la regidora de Seguretat Nuria Campos “_volem crear un espai de reflexió que permeta abordar la violència de gènere des de diferents perspectives, oferint eines per a lluitar contra aqueixa xacra social_”.

El Gran Teatre Antonio Ferrandis serà l'escenari triat per a acollir aquestes jornades que obriran les seues portes a les 17:30 de la vesprada amb la clausura del curs de defensa personal per a dones, acte en el qual les més de 200 participants en el curs que s'ha desenvolupat durant tot el mes, rebran un diploma acreditatiu.

Les ponències començaran a les 18:15 amb les xarrades titulades "_Reflexions i eines per a la prevenció de la violència de gènere_” que oferirà una aproximació sanitària a la importància de la prevenció en atenció primària i la ponència “_Aspectes judicials relacionats amb la violència de gènere_”. A més, des de l'Àrea de Serveis Socials es realitzaran una ponència sobre “_La intervenció amb dones víctimes d'agressions des dels serveis socials generals_”.

 Per la seua banda, tant la Policia Local com la Policia Nacional de Paterna impartiran xarrades sobre la història i desenvolupament de les actuacions i metodologies emprades en la lluita contra la violència de gènere en el municipi.

Les jornades finalitzaran amb la projecció del vídeo “_Performance col·lectiva 44_” realitzat pel departament d'Educació amb la col·laboració de les dones de Santa Rita i que a través de l'actuació de Paula Muñóz serveix com a homenatge de les víctimes de violència de gènere.